Gandia se suma en el Dia Mundial contra la SIDA
01 desembre 2021

## Gandia se suma en el Dia Mundial contra la SIDA01 desembre 2021Última actualització: 01 desembre 2021

![](../gestion/img/a8a0580240e11a56c4da04b255650e6c8ed47353a04e9e3f732b72df4c696214.jpg)  
  

Hui 1 de desembre se celebra el Dia Mundial contra la SIDA al que l'Ajuntament de Gandia es torna a sumar com cada any per a donar visibilitat i per a recordar que la lluita contra aquesta malaltia global causada per la infecció de VIH segueix sent imprescindible quaranta anys després de la seua aparició.

Amb aquest motiu, la regidora de Sanitat i Polítiques Saludables, Liduvina Gil, acompanyada de Nagore Navarrete, tècnica del departament, ha comparegut aquest matí en roda de premsa per a informar de les dades d'incidència de la SIDA en la Safor i per a presentar la campanya de conscienciació que han posat en marxa des de l'Ajuntament, amb la col·laboració del Consell de Joves local.

"_Encara que els tractaments són molt importants, no hi ha cap vacuna ni cura definitiva, sent imprescindible promoure la prevenció i el diagnòstic precoç per a parar la seua transmissió_", ha destacat Gil, qui ha recomanat la pràctica de relacions sexuals amb protecció per tal d'evitar la transmissió d'altres Infeccions de Transmissió Sexual (ITS), així com realitzar els diagnòstics primerencs per a permetre a les persones contagiades comptar amb un tractament adequat i portar una vida "totalment normal i sana".

Sobre les xifres, l'edil ha informat que des del Departament de Salut de Gandia-la Safor s'ha informat de 12 casos nous aquest any, mentre que a la Comunitat Valenciana es detecten 471 casos cada any i s'estima que unes 16.000 persones són portadores del virus (18% no són coneixedores), dades que s'amplien a escala estatal, ja que en aquests 40 anys 200.000 persones han adquirit el VIH al nostre país, dels quals 60.000 van morir per causes relacionades amb la SIDA.

A escala global, hi ha hagut al voltant de 80 milions de contagis i uns 36 milions de morts relacionades amb la malaltia durant aquestes dècades, xifres demolidores que s'han vist disminuïdes gràcies als avanços científics que han permés donar resposta al VIH i reduir vora el 50% de les transmissions i de les morts des de l'inici d'aquest segle, un pas endavant més que positiu tenint en compte que en 2020 27 milions i mig de persones a tot el món s'han beneficiat dels tractaments antisida, 19 milions més respecte del 2010.

Respecte de la campanya de prevenció i informació sobre aquesta malaltia, des de l'àrea de Salut, i amb la col·laboració del Consell dels Joves, s'hi han instal·lat punts informatius amb repartiment de preservatius gratuïts al Campus de Gandia de la UPV i al Passeig Germanies, a més de lones penjades a la Casa de la Marquesa i a la Biblioteca Central, per a recordar a la ciutadania, sobretot als joves i als col·lectius més vulnerables, que segueix sent necessari continuar lluitant contra la SIDA. Una labor que es complementa amb recursos destinats als centres educatius.

Finalment, Navarrete ha recalcat la importància de realitzar les proves diagnòstiques, que són "_gratuïtes, anònimes i voluntàries_" i es poden efectuar al centre de salut adscrit de la persona interessada, als centres de salut sexual i reproductiva i als Centres d'Informació i Prevenció de la Sida (Gandia, València, Alacant i Castelló) sol·licitant cita anònima al 900 70 20 20 o acudint a associacions com el Comité Antisida de València.

"_Mentre aquest percentatge no es reduïsca a zero, hi haurà persones que seguiran podent transmetre el virus a altres_", ha conclòs.

Després de la compareixença, ha tingut lloc un manifest de conscienciació a la Plaça Major i s'ha penjat a la façana de consistori la pancarta amb el llaç roig que simbolitza la lluita contra aquesta malaltia, un acte al qual ha participat l'alcalde de Gandia, José Manuel Prieto, acompanyat del vicealcalde, Josep Alandete, la responsable de Salut, representants del Consell dels Joves i de les associacions LGTBI de Gandia, i altres membres de la Corporació municipal.

[Twittear](https://twitter.com/share)